
Opis sprememb
Nova ureditev določa obvezna pisna navodila za zavarovanca in delodajalca glede ravnanja med bolniško odsotnostjo. Navodila vsebujejo podatke o dovoljenem režimu gibanja in morebitnih omejitvah, ne pa podatkov o zdravstvenem stanju zavarovanca. Uvaja se tudi možnost odvzema nadomestila plače ob kršitvi določenega režima gibanja ter jasnejša ureditev nadzora ZZZS. Obveščanje delodajalcev o bolniški odsotnosti zaposlenih in omejitvah med odsotnostjo poteka avtomatizirano prek sistema SPOT.

Zakonodaja, ki jo je bilo treba spremeniti
· Zakon o dodatnih interventnih ukrepih na področju zdravstva (ZDIUPZ).

Bistvo administrativne razbremenitve
Administrativna razbremenitev temelji na avtomatiziranem obveščanju delodajalcev o bolniški odsotnosti zaposlenih in omejitvah med odsotnostjo prek sistema SPOT. Rešitev zmanjšuje administrativne postopke, izboljšuje pretok informacij ter zagotavlja večjo preglednost in sledljivost postopkov.

Vzpostavljen je tudi jasen način obveščanja zaposlenega in delodajalca, kar zmanjšuje možnost nesporazumov glede pravic in obveznosti med bolniško odsotnostjo. V primeru kršitev so določene sankcije, ki so strožje od doslej veljavnih.

Na koga sprememba vpliva
· Delodajalce.
· Zaposlene oziroma zavarovance v obveznem zdravstvenem zavarovanju.
· Zavod za zdravstveno zavarovanje Slovenije (ZZZS).
· Izvajalce zdravstvene dejavnosti.
· Druge deležnike, vključene v postopke ugotavljanja in nadzora bolniških odsotnosti.

Skupni učinki
Učinki ukrepa so predvsem organizacijske, administrativne in preventivne narave. Ureditev prinaša večjo preglednost bolniških odsotnosti, jasnejšo opredelitev pravic in obveznosti ter učinkovitejši nadzor nad spoštovanjem bolniškega režima. Avtomatizirano obveščanje zmanjšuje administrativna bremena, jasnejša pravila in sankcije pa prispevajo k zmanjševanju zlorab bolniškega staleža.

